ANN7-werknemers glo afgedank oor uitjoueryMinstens agt werknemers van die Africa News Network 7 (ANN7) is glo afgedank nadat hulle vroeër vanjaar die ANC-jeugliga se leier uitgejou het. Collen Maine, die ANC-jeugliga se leier, het werknemers in April toegespreek oor die besluit van die land se vier grootste banke om Oakbay, ‘n Gupta-maatskappy, se bankrekeninge te sluit. Die werknemers het Maine glo uitgejou en gesê die ANC-jeugliga het hulle nie in hul tyd van nood bygestaan nie. Volgens inligting is agt werknemers dadelik afgedank omdat hulle die maatskappy in oneer gebring het. Nog 12 finale skriftelike waarskuwings is glo uitgereik en later nog 11 aan ander werknemers. Die agt werknemers se afdanking hou glo ook verband met die intimidasie van ŉ kollega wat briewe aan die banke gestuur het na aanleiding van hul besluit oor Oakbay. Die briefskrywer het versoek dat werknemers van ANN7 se werk gespaar bly. Oakbay is die beheermaatskappy van ANN7. Pogings om Moegsien Williams, hoofredakteur van ANN7, te kontak was onsuksesvol.